তন্তুজের বিজ্ঞাপনে পদ্মফুল, ত্রিশূল। কিন্তু তা পছন্দ নয় মুখ্যমন্ত্রী মমতা বন্দ্যোপাধ্যায়ের। সূত্রের খবর, তাই বাতিল হচ্ছে বিজ্ঞাপনের থিম।
সপ্তাহখানেক আগে শহরের বেশ কিছু জায়গায় তন্তুজের নতুন বিজ্ঞাপনের হোর্ডিং লাগানো হয়। মডেল শ্রীনন্দা শঙ্করকে দিয়ে করানো ওই বিজ্ঞাপনের কোনওটার থিম পদ্মফুল, কোনওটা আবার ত্রিশূল। ত্রিনয়নও রয়েছে। বাইপাসের চিংড়িঘাটা এবং সায়েন্স সিটি’র কাছেও ওই বিজ্ঞাপন দেওয়া হয়। সূত্রের খবর, গত ২৮ জুলাই দিল্লি থেকে ফেরার সময় বাইপাসে ওই বিজ্ঞাপন মুখ্যমন্ত্রীর চোখে পড়ে। তারপরই তিনি ওইসব হোর্ডিং সরিয়ে নেওয়ার নির্দেশ দেন।
রাজনীতির কারবারিদের একাংশের মত, বিজেপি’র প্রতীক পদ্মফুল তন্তুজের বিজ্ঞাপনে ব্যবহার করার কারণেই হয়তো তা মুখ্যমন্ত্রীর পছন্দ হয়নি। বিজ্ঞাপনে ত্রিশূল-ও রাখা হোক, তা চাইছেন না তিনি। 
রাজ্য সরকারের অধীনস্থ সংস্থা তন্তুজ কয়েক বছর আগেও লোকসানে চলছিল। তন্তুজ লাভের মুখ দেখে ২০১৩-’১৪ সালে। এরপর থেকে প্রতি বছরই লাভের হার বাড়ছে। অগ্রগতির কারণে কেন্দ্রীয় বস্ত্রমন্ত্রক তন্তুজ’কে পুরস্কৃত করতে চলেছে। তন্তুজে’র এই উত্থানের পিছনে রয়েছে মুখ্যমন্ত্রীর আগ্রহ। নিজস্ব বিপণিগুলিতে বিক্রির পাশাপাশি অনলাইনেও তন্তুজ বিক্রি শুরু করেছে। এর ফলে লোকসানে চলা সংস্থা বর্তমানে পরিণত হয়েছে লাভজনক সংস্থায়। তার স্বীকৃতি হিসাবেই তন্তুজ পাচ্ছে জাতীয় পুরস্কার। আগামী ৭ অগস্ট বারাণসীতে প্রধানমন্ত্রী নরেন্দ্র মোদী সেই পুরস্কার তন্তুজ কর্তৃপক্ষের হাতে তুলে দেবেন। 
ক্রেতাদের আকর্ষণের জন্য তন্তুজের বিজ্ঞাপনেও এখন নতুনত্বের ছোঁয়া। পুজোর বেশ কিছু আগেই তাই শহরের রাস্তার পাশে হোর্ডিংয়ে শোভা পেতে শুরু করেছিল তাদের নতুন বিজ্ঞাপন। কিন্তু ঝকঝকে সেই বিজ্ঞাপনে পদ্মফুল, ত্রিশূল থাকুক, তা যেহেতু মুখ্যমন্ত্রী চাইছেন না, তাই তন্তুজ কর্তৃপক্ষকে বিজ্ঞাপনগুলি বাতিল করতে হচ্ছে।
পুজোর আগে সদ্য তৈরি বিজ্ঞাপনগুলি বাতিল করে আবার নতুন বিজ্ঞাপন তৈরির চিন্তাভাবনা শুরু করেছেন তন্তুজ কর্তৃপক্ষ। এদিনই সংশ্লিষ্ট বিজ্ঞাপন সংস্থাকে ডেকে বৈঠকও করা হয়েছে। ঠিক হয়েছে, আপাতত ত্রিনয়নের বিজ্ঞাপনটিই শুধু থাকবে। বাতিল পদ্মফুল এবং ত্রিশূল।
যদিও এই বিষয়ে সরাসরি মুখ খুলতে চাননি তন্তুজ কর্তৃপক্ষ। তবে সংস্থার এক কর্তা বলেন, ‘‘আমরা বিভিন্ন সময়ে বিজ্ঞাপনের ধরন বদলে ফেলি। তার বেশি কিছু বলা সম্ভব নয়।’’ তবে এক্ষেত্রে বিজ্ঞাপনের ধরন কেন বদল করা হল, সেই প্রশ্নে কোনও মন্তব্য করতে চাননি তিনি।